Kieswetter het aan die portefeuljekomitee oor openbare ondernemings gesê Transnet is besig met ’n aansoek - gesteun deur die nasionale tesourie - aan die departement van openbare ondernemings om sy fondsreëls te verander.
Dit is sodat daar in die toekoms groter pensioenfondsverhogings as die statutêre 2% per jaar toegeken kan word uit die oorskot van die fonds, maar net as die pensioenfonds dit kan bekostig.
Kieswetter voer aan die historiese aktuariële tekort was nooit ’n bedrag wat deur Transnet aan die fondse verskuldig is nie, en albei die fondse het nou oorskotte.
Kieswetter sê Transnet is pynlik bewus van pensioentrekkers se moeilike situasie. Daarom dryf hy die proses om die fonds se reëls te verander, het hy tot dusver al R523 miljoen se ekstra bonusse uitbetaal, en is hy bereid om buite die hof met die pensioentrekkers in gesprek te tree oor ’n moontlike skikking.
“So ’n skikking is ’n ernstige poging om die kwessie op te los, en volgens Transnet se regsverteenwoordigers was die partye aanvanklik so ver van mekaar as die spreekwoordelike pole, maar is nou al nader aan die ewenaar,” sê Kieswetter.
Hy het verduidelik die wetgewing en reëls oor pensioenfondse beperk ’n maatskappy soos Transnet se beweegruimte.